Initiativ fra Forbundsrepublikken Tyskland med henblik på vedtagelsen af Rådets direktiv om bistand ved gennemrejse i forbindelse med udsendelse ad luftvejen

(2003/C 4/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 63, nr. 3, litra b),

under henvisning til initiativ fra Forbundsrepublikken Tyskland,

under henvisning til udtalelse fra Europa-Parlamentet, og

ud fra følgende betragtninger:

(1) Rådet vedtog den 22. december 1995 en henstilling om samråd og samarbejde i forbindelse med gennemførelse af udsendelsesforanstaltninger(1), og Schengen-Eksekutivkomitéen vedtog den 21. april 1998 en afgørelse om samarbejdet mellem de kontraherende parter ved udsendelse af tredjelandsstatsborgere ad luftvejen.

(2) Gensidig bistand ved udsendelse tilgodeser den fælles målsætning om at bringe udrejsepligtige tredjelandsstatsborgeres ulovlige ophold til ophør. En ordning, der er bindende for alle medlemsstater, bidrager desuden til retssikkerheden og til at skabe ensartede procedurer.

(3) Udsendelse med fly får stadig større betydning med henblik på at bringe tredjelandsstatsborgeres ophold til ophør. Medlemsstaterne bestræber sig på først og fremmest at anvende direkte flyforbindelser, men ud fra økonomiske hensyn eller på grund af et utilstrækkeligt udbud af direkte flyforbindelser kan det blive nødvendigt at anvende forbindelser, der går via transitlufthavne i andre medlemsstater.

(4) Medlemsstaternes ret til at fastsætte bestemmelser - navnlig med hensyn til anvendelse af tvangsforanstaltninger over for personer, der modsætter sig udsendelse - berøres ikke af dette direktiv.

(5) Konventionen af 14. september 1963 angående lovovertrædelser og visse andre handlinger begået ombord i luftfarttøjer (Tokyo-konventionen) - navnlig med hensyn til, at føreren af et luftfartøj er øverste myndighed ombord, samt spørgsmål om ansvar - berøres ikke af dette direktiv.

(6) Underretning af flyselskaberne om gennemførelse af uledsagede eller ledsagede udsendelser sker under henvisning til bilag 9 i konventionen angående international civil luftfart (ICAO-konventionen) af 7. december 1944.

(7) Ved anvendelsen af dette direktiv overholder medlemsstaterne menneskerettighederne og de grundlæggende frihedsrettigheder.

(8) I henhold til artikel 1 og 2 i den protokol om Danmarks stilling, der er knyttet til traktaten om Den Europæiske Union og traktaten om oprettelse af Det Europæiske Fællesskab, deltager Danmark ikke i vedtagelsen af dette direktiv, der således ikke er bindende for og ikke finder anvendelse i denne medlemsstat. Da det er hensigten med dette direktiv at udbygge Schengen-reglerne i henhold til bestemmelserne i afsnit IV i traktaten om oprettelse af Det Europæiske Fællesskab, træffer Danmark i henhold til denne protokols artikel 5 inden seks måneder efter, at Rådet har vedtaget dette direktiv, afgørelse om, hvorvidt det vil gennemføre direktivet i sin nationale lovgivning.

(9) For Republikken Island og Kongeriget Norge udgør dette direktiv en udbygning af Schengen-reglerne som omhandlet i den aftale, Rådet for Den Europæiske Union indgik med disse to stater den 18. maj 1999. Når de procedurer, der er fastsat i denne aftale, er afsluttet, finder de rettigheder og pligter, der følger af dette direktiv, også anvendelse på disse to stater og på forbindelserne mellem dem og Det Europæiske Fællesskabs medlemsstater, som dette direktiv er rettet til -

UDSTEDT FØLGENDE DIREKTIV:

Artikel 1

1. Formålet med dette direktiv er at fastlægge foranstaltninger, med henblik på bistand til de kompetente myndigheder i Den Europæiske Unions transitlufthavne, ved gennemførelsen af uledsagede eller ledsagede udsendelser.

2. Hvis udsendelsen til et transitland eller et bestemmelsesland ikke kan gennemføres, bistår de anmodede medlemsstater endvidere den anmodende medlemsstat ved tilbagetagelsen af tredjelandsstatsborgeren i overensstemmelse med dette direktiv.

Artikel 2

I dette direktiv forstås ved:

a) "tredjelandsstatsborger": en person, der ikke er statsborger i en af Den Europæiske Unions medlemsstater, Republikken Island eller Kongeriget Norge

b) "ledsagere": alle personer fra den anmodende medlemsstat, der har til opgave at ledsage tredjelandsstatsborgeren, herunder ledsagende medicinalpersonale og tolke

c) "gennemrejse": tredjelandsstatsborgerens og eventuelle ledsageres ophold i en lufthavn i den anmodede medlemsstat i forbindelse med udsendelse med fly

d) "anmodende medlemsstat": den medlemsstat, der fuldbyrder udsendelsesafgørelse over for en tredjelandsstatsborger og anmoder om gennemrejse for den pågældende via en anden medlemsstats transitlufthavn

e) "anmodet medlemsstat": den medlemsstat, via hvis transitlufthavn gennemrejsen skal ske.

Artikel 3

1. Den anmodede medlemsstat yder bistand til gennemrejse for tredjelandsstatsborgere, der skal udsendes i overensstemmelse med dette direktiv.

2. Den anmodende medlemsstat undersøger først, om udsendelsen til bestemmelseslandet kan ske med en direkte flyforbindelse. Der anmodes i princippet ikke om gennemrejse, hvis udsendelsesforanstaltningen indebærer, at der skal skiftes lufthavn på en medlemsstats område.

3. Der anmodes ikke om gennemrejse, og gennemrejse kan nægtes, såfremt tredjelandsstatsborgeren i bestemmelseslandet eller i et andet transitland risikerer at blive udsat for umenneskelig eller nedværdigende behandling, tortur eller dødsstraf, eller tredjelandsstatsborgerens liv eller frihed vil være truet på grund af den pågældendes race, religion, nationalitet, tilhørsforhold til en bestemt social gruppe eller politiske overbevisning.

4. Gennemrejse kan endvidere nægtes,

a) hvis tredjelandsstatsborgeren risikerer strafforfølgning i den anmodede medlemsstat

b) hvis gennemrejsen gennem andre transitlande eller tilbagetagelsen i bestemmelseslandet ikke er sikret eller

c) hvis den bistand, der er anmodet om, undtagelsesvis af praktiske grunde ikke kan ydes på et bestemt tidspunkt.

5. I det i stk. 4, litra c), omhandlede tilfælde meddeler den anmodede medlemsstat den anmodende medlemsstat straks et andet tidspunkt, på hvilket bistand til gennemrejse kan ydes, hvis de øvrige betingelser er til stede.

6. Allerede meddelte tilladelser til gennemrejse kan af den anmodede medlemsstat trækkes tilbage, såfremt der efterfølgende oplyses faktiske omstændigheder af den i stk. 3 og 4 omhandlede art, som gør det berettiget at nægte gennemrejse.

7. Den anmodede medlemsstat underretter omgående den anmodende medlemsstat, hvis den nægter gennemrejse eller tilbagekalder en tilladelse til gennemrejse som omhandlet i stk. 3, 4 eller 6 eller af andre grunde, der gør gennemrejse umulig, idet afslaget på anmodningen begrundes.

Artikel 4

1. Den anmodende medlemsstat forpligter sig til omgående at tage tredjelandsstatsborgeren tilbage, såfremt

a) gennemrejse nægtes, eller en tilladelse til gennemrejse trækkes tilbage, jf. artikel 3, stk. 3, 4 eller 6

b) tredjelandsstatsborgeren under gennemrejsen uden tilladelse er indrejst på den anmodede medlemsstats område

c) tredjelandsstatsborgerens udsendelse til et andet transitland eller til bestemmelseslandet ikke kan gennemføres eller

d) gennemrejse af andre grunde er umulig.

2. Den anmodede medlemsstat sikrer i de i stk. 1 omhandlede tilfælde, at tredjelandsstatsborgeren gives tilbage til den anmodende medlemsstat. Den anmodende medlemsstat afholder omkostningerne ved tredjelandsstatsborgerens tilbagerejse.

Artikel 5

1. Den anmodede medlemsstat træffer enhver nødvendig foranstaltning fra det tidspunkt, hvor flyet lander, og dørene åbnes, indtil det tidspunkt, hvor tredjelandsstatsborgerens udrejse er sikret. Der kan navnlig være tale om følgende foranstaltninger:

a) afhentning af tredjelandsstatsborgeren ved flyet og ledsagelse af denne på transitlufthavnens område, især til den tilsluttende flyforbindelse

b) overførsel af den tredjelandsstatsborger, der skal udsendes, til et forvaringslokale af hensyn til den offentlige sikkerhed eller orden

c) tvangsforanstaltninger for at afværge eller forhindre tredjelandsstatsborgerens modstand

d) akut lægehjælp til tredjelandsstatsborgeren eller eventuelle ledsagere

e) forplejning af tredjelandsstatsborgeren og eventuelle ledsagere

f) modtagelse, opbevaring og videregivelse af rejselegitimation, især i forbindelse med uledsagede udsendelser, samt

g) underretning af den anmodende medlemsstat om tidspunkt og sted for den uledsagede tredjelandsstatsborgers udrejse fra Den Europæiske Unions område.

2. Den anmodede medlemsstats kompetente myndigheder, der har ansvaret for de trufne foranstaltninger, afgør selv de i stk. 1 omhandlede foranstaltningers art og omfang.

3. Ledsagere har ingen offentligretlige beføjelser på den anmodede medlemsstats område. Dette berører dog ikke almindelige nødværge- og nødretshandlinger i medfør af den anmodede medlemsstats retsorden. Ledsagerne må ikke være bevæbnede under gennemrejsen og skal på den anmodede medlemsstats forlangende fremvise behørig tjenstlig legitimation.

4. Den anmodende medlemsstat afholder omkostningerne i forbindelse med ydelser efter stk. 1, litra d) og e). De øvrige omkostninger afholdes af den anmodede medlemsstat.

Artikel 6

1. Anmodninger om ledsaget eller uledsaget gennemrejse og dermed forbundne foranstaltninger som omhandlet i artikel 5, stk. 1, fremsættes skriftligt af den anmodende medlemsstat. De sendes hurtigst muligt, dog mindst to arbejdsdage før gennemrejsen, til den anmodede medlemsstat.

2. Fristen i stk. 1 kan ved uledsagede udsendelser, hvor det ikke er nødvendigt med foranstaltninger i henhold til artikel 5, stk. 1, samt i særligt begrundede hastetilfælde være kortere.

3. Den anmodede medlemsstat underretter omgående den anmodende medlemsstat om sin beslutning. Gennemrejse må ikke påbegyndes uden den anmodede medlemsstats samtykke.

4. Medlemsstaterne udpeger hver især en central myndighed, der er ansvarlig for behandling af anmodninger efter stk. 1.

5. Med henblik på behandlingen af anmodninger efter stk. 1 sendes oplysningerne til den anmodede medlemsstat under anvendelse af den formular, der skal anvendes ved anmodning om og tilladelse til gennemrejse, jf. bilaget.

6. Ved uledsagede udsendelser meddeler den anmodende medlemsstat den anmodede medlemsstat de oplysninger til identifikation af tredjelandsstatsborgeren, om den pågældendes rejselegitimation samt om flyforbindelser, der er omhandlet i formularen i henhold til bilaget. Hvis den anmodede medlemsstat skal træffe foranstaltninger efter artikel 5, stk. 1, giver den anmodende medlemsstat endvidere meddelelse om tredjelandsstatsborgerens plads i flyet ifølge passagerlisten.

7. Tilladelse til gennemrejse gælder samtidig som dispensation for visumpligt.

8. Medlemsstaternes centrale myndigheder underretter hinanden om, hvilke kontaktpersoner hos grænsekontrolmyndighederne i lufthavnene der kan kontaktes telefonisk under hele gennemrejsen.

Artikel 7

Dette direktiv berører ikke de forpligtelser, der følger af Genève-konventionen af 28. juli 1951 om flygtninges retsstilling, som ændret ved New York-protokollen af 31. januar 1967, eller konventionen om fastsættelse af, hvilken stat der er ansvarlig for behandlingen af en asylansøgning, der indgives i en af De Europæiske Fællesskabers medlemsstater samt af internationale konventioner om udlevering af personer.

Artikel 8

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden ... De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 9

Dette direktiv træder i kraft 30 dage efter offentliggørelsen i De Europæiske Fællesskabers Tidende.

Artikel 10

Dette direktiv er rettet til medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i ...

På Rådets vegne

...

Formand

(1) EFT C 5 af 10.1.1996, s. 3.

BILAG

>PIC FILE= "C_2003004DA.000702.TIF">

>PIC FILE= "C_2003004DA.000801.TIF">